KIRJALLINEN KYSYMYS E-0740/01 esittäjä(t): Gilles Savary (PSE) komissiolle. Arvonlisävero ja radiologiset laitteet.



Virallinen lehti nro 340 E , 04/12/2001 s. 0082 - 0083



KIRJALLINEN KYSYMYS E-0740/01 esittäjä(t): Gilles Savary (PSE) komissiolle (9. maaliskuuta 2001) Aihe: Arvonlisävero ja radiologiset laitteet Katsooko komissio, että sosiaaliturvaviranomaisten tietokonetomografioista ja magneettikuvauksista laskuttama tekninen maksu vapautetaan arvonlisäverosta 15. toukokuuta 1977 jäsenvaltioiden liikevaihtoverolainsäädännön yhdenmukaistamisesta annetun direktiivin 77/388/ETY(1) (ns. kuudes arvonlisäverodirektiivi) 13-A artiklan 1 alakohdan b ja c kohdan mukaisesti? Onko tässä asiassa kyse eriarvoisesta kohtelusta riippuen siitä, onko laitteet omistavalla elimellä jonkin yritysmuodon oikeudelliset puitteet (osakeyhtiö, rajavastuuyhtiö, taloudellinen yhteenliittymä) vai ei (yhdistys)? (1) EYVL L 145, 13.6.1977, s. 1. Frederik Bolkesteinin komission puolesta antama vastaus (31. toukokuuta 2001) Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17. toukokuuta 1977 annetun kuudennen neuvoston direktiivin 77/388/ETY 13 artiklan A osan 1 kohdan b alakohdassa vapautetaan arvonlisäverosta julkisyhteisöjen ylläpitämien tai niihin verrattavissa sosiaalisissa olosuhteissa toimivien sairaaloiden, lääkinnällisen hoidon tai diagnostiikan keskusten ja muiden asianmukaisesti hyväksyttyjen vastaavanlaisten laitosten harjoittama sairaanhoito, lääkärinhoito sekä niihin läheisesti liittyvät toimet. Direktiivin 13 artiklan A osan 2 kohdassa annetaan jäsenvaltioille mahdollisuus asettaa tiettyjä ehtoja vapautuksen myöntämiselle muiden yhteisöjen kuin julkisoikeudellisten laitosten osalta. Lisäksi 13 artiklan A osan 1 kohdan c alakohdassa vapautetaan arvonlisäverosta lääketieteellisen hoidon antaminen henkilölle asianomaisen jäsenvaltion määrittelemien lääketieteellisten ammattien ja avustavan hoitohenkilöstön ammattien harjoittamisen yhteydessä. Vaikka nämä vapautukset ovat suurin piirtein samat kaikissa jäsenvaltioissa, kansalliset viranomaiset voivat päättää niiden tarkasta soveltamisesta. Tämä johtuu maasta toiseen vaihtelevista terveydenhuoltojärjestelmistä. Näin ollen alv-vapautusta koskeva tilanne voi vaihdella hiukan eri puolilla yhteisöä. Tietokonetomografian tai magneettikuvauksen tekeminen potilaalle kuuluu näiden poikkeusten soveltamisalaan edellyttäen, että palvelun suorittaa hyväksyttävä taho direktiivin 6 artiklan mukaisesti. Joissakin jäsenvaltioissa diagnostisoitavaa potilasta voidaan vaatia maksamaan osa tutkimusten kustannuksista, ja pääosan maksusta kattaa sairausvakuutus. Tämä kolmannen osapuolen maksajana toimiminen ei vaikuta alv-vapautukseen. Jos diagnoosista vastaa muu kuin julkisyhteisöjen ylläpitämä laitos, palveluun sovellettava arvonlisävero riippuu siitä, tapahtuuko sen tarjoaminen julkisyhteisöjen ylläpitämiin laitoksiin verrattavissa sosiaalisissa olosuhteissa ja onko kyseinen jäsenvaltio asettanut ehtoja 13 artiklan A osan 2 kohdan mukaisesti. Tällaisia ehtoja ovat esimerkiksi se, ettei laitos tavoittele voittoa, vapaaehtoisjohto, hyväksytyt hinnoittelurakenteet ja kilpailun vääristymisen epätodennäköisyys. Näin ollen on kuudennen alv-direktiivin mukaan mahdollista, että voittoa tavoitteleva kaupallinen laitos voidaan joissakin jäsenvaltioissa jättää näiden artiklojen säännösten nojalla pois alv-vapautusten soveltamisalasta.